# Juan Cotino Ferrer

Juan Cotino Ferrer (Xirivella, 26 de gener de 1950 - Manises, 13 d'abril de 2020) fou un empresari agrícola i de la construcció, i polític valencià. Militant del Partit Popular (PP), va ser president de les Corts Valencianes entre 2011 i 2014. El 10 de novembre de 2014, és imputat a la branca valenciana del cas Gürtel pels presumptes delictes de prevaricació, tràfic d'influències, malversació de cabals públics i suborn.

## Biografia

Procedent d'una família d'empresaris agrícoles, entrà a formar part d'algunes associacions agràries als anys 70 del segle passat, com Joves Agricultors, arribant a ocupar càrrecs directius a la Cambra Agrària Provincial de València. És considerat un dels cofundadors de l'Associació Valenciana d'Agricultors.
En la tasca política, ingressa el 1976 en la UCD, partit amb el qual fou regidor a l'ajuntament de Xirivella (Horta Oest, País Valencià). Amb la desaparició del partit, s'integra en el Partit Demòcrata Popular, i a continuació, en el Partit Popular. El 1991 és triat tinent d'alcalde de l'Ajuntament de València, i s'encarrega de la delegació de Serveis Socials i Seguretat Ciutadana. Càrrec que renovà el 1995.
El 1996 és nomenat Director General de la Policia en l'estructura del Ministeri de l'Interior, en aquell moment dirigida per Jaime Mayor Oreja. El 2002 desenvolupa les funcions de Delegat del Govern al País Valencià fins al 2004, quan és cridat per Francesc Camps per ser conseller d'Agricultura, Pesca i Alimentació (2004-2007).
A la VIIa legislatura (2007-2011), Camps confia en la figura de Cotino per portar endavant les polítiques socials del Consell i el nomena Vicepresident tercer i conseller de Benestar Social, un mandat marcat per polèmiques com la Llei de la Família inspirada en mesures antiavortament o les dificultats per al finançament de la Llei estatal de Dependència. Amb la mort del conseller García Antón l'estiu de 2009, Juan Cotino passa a ser conseller de Medi Ambient, Aigua, Urbanisme i Habitatge, càrrec que ocupa fins al final de la legislatura.
Després de les eleccions a les Corts Valencianes de 2011, Juan Cotino és nomenat president de les Corts Valencianes i en l'acte de presa de possessió dels diputats va col·locar un crucifix a la mesa presidencial provocant les crítiques de l'oposició. Juan Cotino, de profundes conviccions religioses, pertany a l'organització religiosa Opus Dei.
Deixà la presidència de les Corts Valencianes l'octubre de 2014 per a dedicar-se al negoci agrícola familiar.
Ingressat des del 17 de març de 2020 a l'Hospital de Manises, morí el 13 d'abril de 2020 a Manises, als setanta anys, a causa de la COVID-19.

## Corrupció

Juan Cotino Ferrer va ser imputat en la peça número 4 de la branca valenciana del cas Gürtel, i relacionat, encara que no formalment imputat, en altres casos de presumpta corrupció política.

### Cas Metro de València

El 28 d'abril del 2013 el programa de la Sexta "Salvados" que dirigeix i presenta Jordi Évole va dedicar una edició a l'accident del metro de València de l'any 2006. Durant el programa Los Olvidados, mitjançant testimonis directes de les víctimes, es va denunciar que el per aquells dies conseller d'Agricultura havia actuat de forma il·legítima amb les víctimes amb la finalitat de tapar la realitat sobre la recerca de l'accident del metro de València. Segons va assegurar una de les víctimes en televisió "Em van dir que sabien que el meu fill acabava d'acabar ADE i que si necessitava treball, en el públic o en el privat, que no dubtara a trucar-lo. Tot seguit em va preguntar com anava a actuar en la instrucció".

### Cas Gürtel

El 5 de febrer de 2014 es revela que un testimoni, José Selva, que era col·laborador de Juan Cotino, ha declarat davant el TSJCV que Juan Cotino fou l'organitzador principal dels esdeveniments al voltant de la visita del Papa a València, fets investigats a la peça número 4 de la branca valenciana del cas Gürtel.
El 4 de març de 2014, la Unitat de Delinqüència Econòmica i Fiscal (UDEF) del Cos Nacional de Policia remet a la instrucció de la branca valenciana del cas Gürtel un informe sobre el contingut de l'agenda que intervingueren a Pablo Crespo (empresari de la trama Gürtel), on figuren reunions amb Juan Gabriel Cotino Ferrer, per tractar temes de la visita del Papa a València.
El 5 de març de 2014, Cotino anuncia que demanarà declarar davant el jutge instructor de la branca valenciana del cas Gürtel per desmentir la seua vinculació amb la trama Gürtel.
El 14 de març de 2014, Cotino presenta una demanda de conciliació contra l'agent del Cos Nacional de Policia que ha redactat l'informe elaborat per la Unitat de Delinqüència Econòmica i Fiscal (UDEF), que ha estat entregat al jutge instructor de la branca valenciana del cas Gürtel, i on s'afirma que Cotino mantingué reunions amb Pablo Crespo (empresari de la trama Gürtel) per a organitzar la visita del Papa a València en 2006.
El 10 de novembre de 2014, és imputat en la peça número 4 de la branca valenciana del cas Gürtel, relativa a la visita del Papa a València, pels presumptes delictes de prevaricació, tràfic d'influències, malversació de cabals públics i suborn. La fiscalia especial contra la corrupció i la criminalitat organitzada considera que hi ha «una pluralitat d'indicis racionals i fundats» dels quals s'infereix la presumpta participació de l'expresident de les Corts, Juan Cotino, en fets que podrien ser constitutius dels delictes de prevaricació, tràfic d'influències, malversació de cabals públics i suborn.

### Cas Bárcenas

L'empresa familiar dels Cotino, Sedesa, està sent investigada al si del cas Bárcenas, ja que figura com a donant del Partit Popular en la presumpta comptabilitat en diner negre del PP: "11 de març de 2004. Juan Cotino (Sedesa) 200.000 euros".
El Consell Valencià no explica les contractacions de la Generalitat Valenciana amb el grup Sedesa i les seues empreses, malgrat la sol·licitud de compareixença dels grups parlamentaris PSPV-PSOE i Compromís.

### Cas dels delictes fiscals

El grup Sedesa, propietat de la família Cotino i del qual Juan Gabriel Cotino Ferrer posseïa accions, està sent investigat per la Fiscalia Anticorrupció per presumptes delictes fiscals en 16 crèdits concedits irregularment per Bancaixa (fets revelats a partir de la documentació aportada per Bankia a la Fiscalia) i el cobrament de dos xecs amb el Banc de València (desvelat a partir de la documentació aportada pel FROB a l'Audiència Nacional en les seues 7 querelles contra l'antiga cúpula del Banc de València).

## Cas d'extorsió

El 20 de febrer de 2014, el jutjat de Paterna condemna un home a quatre mesos de presó per un delicte d'amenaces contra Juan Gabriel Cotino Ferrer.
Segons consta en la sentència, en juliol i agost de 2013, aquest home demanà 3 milions d'euros a Juan Gabriel Cotino Ferrer a canvi de no difondre unes imatges d'ambdós que havien estat enregistrades mesos abans sense el seu consentiment i que podrien menyscabar la seua imatge pública.
En l'actualitat s'ha obert una investigació pel delicte de denúncia falsa, ja que no fou Juan Gabriel Cotino Ferrer, sinó altra persona, qui presentà la denúncia assegurant que era ella la víctima del xantatge. A més, Juan Gabriel Cotino Ferrer ni es va personar en el cas, quan durant la instrucció, la jutgessa li oferí la possibilitat.

## Referències

* 1 2 «S'ha mort l'ex-president de les Corts Juan Cotino víctima de la Covid-19». Vilaweb.cat, 13-04-2020. [Consulta: 13 abril 2020].
* 1 2 «El TSJ imputa l'expresident de les Corts valencianes per la visita del papa a València». El Punt Avui, 10-11-2014.
* 1 2 «El jutge encausa Juan Cotino, ex-president de les Corts Valencianes». VilaWeb, 10-11-2014.
* ↑ «El Consell impulsa una llei per donar ajudes a les embarassades». Pàgina 26, 07-04-2009. Arxivat de l'original el 21 de febrer 2014. [Consulta: 28 d’agost 2009].
* ↑ «Els dependents protesten per «dos anys de promeses incomplides»». Pàgina 26, 17-05-2009. Arxivat de l'original el 20 de maig 2009. [Consulta: 28 d’agost 2009].
* ↑ «Un crucifijo preside las Cortes Valencianas». El País, 09-06-2011. [Consulta: 4 novembre 2011].
* ↑ «Juan Cotino dimite como presidente de Les Corts» (en castellà). Las Provincias, 13-10-2014. [Consulta: 15 octubre 2014].
* ↑ «Cotino, la ubicuidad bajo sospecha». El País, 15-02-2014.
* 1 2 «El 'Vía Crucis' judicial de Juan Cotino». El Diario, 21-02-2014.
* ↑ «Un testimoni del cas Gürtel assegura que Juan Cotino era qui "tallava el bacallà" en la visita del Papa a València» (en castellà). Ara.cat, 05-02-2014. [Consulta: 13 abril 2020].
* ↑ «Un testigo acusa a Cotino de organizar la visita del Papa en la qual se robaron 4 millones» (en castellà). ElDiario.es, 05-02-2014. [Consulta: 13 abril 2020].
* ↑ «Juan Cotino era 'el que cortaba el bacalao' en la visita del Papa» (en castellà). ElMundo.es, 05-02-2014. [Consulta: 13 abril 2020].
* ↑ «La participación de cargos públicos fue decisiva para los negocios de Gürtel». El País, 04-03-2014.
* ↑ «Cotino negoció con 'Gürtel' la visita del Papa a Valencia». El Mundo, 05-03-2014.
* ↑ «Cotino pedirá declarar para explicar al juez su papel en la visita del Papa». El País, 05-03-2014.
* ↑ «Cotino demanda a la Policía por vincularle con la trama Gürtel». El Diario, 14-03-2014.
* ↑ «Cotino exige a la Policía que se retracte del informe que le vincula con Gürtel». El País, 14-03-2014.
* ↑ «El jutge imputa Juan Cotino per la contractació de la visita del Papa a València». El Periódico, 10-11-2014.
* ↑ «El TSJ valencià imputa Juan Cotino per la visita del Papa». La Veu del País Valencià, 10-11-2014.
* ↑ «El jutge del "cas Gurtel" imputa l'expresident de les Corts Valencianes, Juan Cotino, per la visita del papa». 324, 10-11-2014.
* ↑ «Cotino, imputat en el cas Gürtel». Ara, 10-11-2014.
* ↑ «Juan Cotino és imputat per la visita del papa al 'cas Gürtel'». Europa Press, 10-11-2014.
* ↑ «Cotino, imputado por los contratos con Gürtel para la visita del Papa». El Mundo, 10-11-2014.
* ↑ «El Juez cita como imputado a Cotino». Cadena Ser, 10-11-2014.
* ↑ «El juez imputa a Cotino por las mordidas de la Gürtel en la visita del Papa». El Diario, 10-11-2014.
* ↑ «Juan Cotino, imputado un mes después de abandonar la política». El Diario, 10-11-2014.
* ↑ «El juez imputa a Juan Cotino en una pieza separada del ‘caso Gürtel'». El País, 10-11-2014.
* ↑ «El juez imputa al expresidente de las Cortes Juan Cotino por la visita del Papa». Información, 10-11-2014.
* ↑ «Cotino, imputado en Gürtel por los contratos de la visita del Papa». Levante-EMV, 10-11-2014.
* ↑ «Juan Cotino, imputado por los contratos con la trama Gürtel en la visita del Papa». Antena 3, 10-11-2014.
* ↑ «Juan Cotino, imputado por los contratos con la Gürtel durante la visita del papa a Valencia en 2006». Público, 10-11-2014.
* ↑ «Cotino, imputado por los contratos con Gürtel para la visita del Papa». El Plural, 10-11-2014.
* ↑ «Juan Cotino, imputado en 'Gürtel' por contratos relacionados con la visita del papa a Valencia». RTVE, 10-11-2014.
* ↑ «Juan Cotino, imputado un mes después de abandonar la política» (vídeo). Agencia EFE, 10-11-2014.
* ↑ «El juez de Gürtel imputa a Juan Cotino cuatro delitos por la visita del Papa a Valencia». Las Provincias, 11-11-2014.
* ↑ «El fiscal atribueix a Cotino prevaricació, malversació, suborn i tràfic d'influències». El Punt Avui, 10-11-2014.
* ↑ «Fiscalia atribuïx a Cotino possible prevaricació, tràfic d'influències, malversació i suborn». Europa Press, 10-11-2014.
* ↑ «La Fiscalía atribuye a Cotino prevaricación, cohecho y malversación en la visita del Papa». Información, 11-11-2014.
* ↑ «La Generalitat no explica las contrataciones con la familia de Cotino». El Diario, 14-02-2014.
* ↑ «Fiscalía investiga a los Cotino por estafa fiscal». El Mundo, 16-03-2014.
* ↑ «Condenado un hombre por intentar chantajear a Cotino con imágenes privadas de ambos». El Diario, 20-02-2014.
* ↑ «Condenan a un hombre por chantaje a Juan Cotino». Levante-EMV, 20-02-2014.

## Enllaços externs

* Web personal
* Biografies de polítics valencians Arxivat 2009-09-20 a Wayback Machine.
* Fitxa de El País.com